**UNIVERSITETI I PRISHTINËS “HASAN PRISHTINA”**

**FAKULTETI I BUJQËSISË DHE VETERINARISË**

**DEPARTAMENTI PEMËTARI -VRESHTARI**

**PROGRAMI PEMËTARI -VRESHTARI**



Tema:

**“HULUMTIMI I MBIRJES SË KOKRRAVE TË POLENIT TE KULTIVARI I MOLLËS WILLIAM’s PRIDE”**

Mentor: Kandidati:

***Prof. Ass. Dr.* Vahid Avdiu** ***Bsc.* Sevdaim Bislimi**

Prishtinë, 2021

**ABSTRACT**

Pjalmimi dhe pllenimi janë bazat kryesore mbi të cilat zhvillohet frutifikimi i suksesshëm i mollës. Mbirja e kokrrave të polenit është procesi më i rëndësishëm gjatë pllenimit që rezulton me formimin e farës dhe zhvillimin e frutit. Si një proces i ndërlikuar mbirja e kokrrave të polenit ndikohet nga shumë faktorë të jashtëm dhe të brendshëm. Ky studim ka për qëllim të vë në pah ndikimin e disa prej këtyre faktorëve  në mbirjen e polenit te kultivari i mollës William’s Pride, në kushtet agrometeorologjike të Kosovës. Metoda e hulumtimit të përdorur në këtë hulumtim është ajo e “pikës së varur”, e cila si tretësirë ushqyese për mbirjen e polenit përdorë tretësirën e saharozës. Studimi është kryer në vitin 2021, ku lulet janë marr në tre fenofaza të lulëzimit: fillimi i lulëzimit, lulëzimi i plotë dhe përfundimi i lulëzimit, pastaj kokrrat e polenit të veçuara nga anterat janë vendosur në tretësirat e saharozës me përqendrim 15%, 20% dhe 25%. Procesi i mbirjes është vëzhguar me anë të mikroskopit elektronik për një periudhë kohore prej 120 minutash. Dinamika e mbirjes së polenit është regjistruar përmes fotografive të realizuara përmes kamerës së mikroskopit. Rëndësia e hulumtimit qëndron në faktin se përmes tij, përcaktohet fenofaza e lulëzimit me vitalitetin më të lartë të polenit dhe përqendrimi më i përshtatshëm për mbirjen e polenit te kultivari William’s Pride, si dhe ndikimi i kushteve meteorologjike në procesin e lulëzimit, përkatësisht formimit të frutave. Përmes hulumtimit është arritur në përfundim se vonimi i lulëzimit dhe qëndrimi i luleve “stand by” (pezull), pra stopimi i procesit të lulëzimit për dy javë, për shkak të temperaturave të ulëta në pranverë ka ndikuar në uljen e vitalitetit të polenit. Fillimi i lulëzimit është treguar fenofaza me vitalitetin më të lartë të polenit, ndërsa përqendrimi më i përshtatshëm për mbirjen e polenit të kultivarit William’s Pride është treguar përqendrimi 20% i saharozës.

**Fjalët kyçe**: Kokrrat e polenit, saharoza, William’s Pride, mbirja, përqendrimi